### Beslutningstema

I denne sag skal oplæg til Plan for Trivsel og Mental Sundhed til Børn og Unge i Tønder Kommune 2023 - 2026 behandles med afsæt i de indkomne høringsvar.

### Historik

Socialudvalget og Børn- og Skoleudvalget godkendte den 10. januar 2023 oplæg til projektbeskrivelse for udarbejdelse af lokal plan for Trivsel og Mental Sundhed til Børn og Unge i Tønder Kommune 2023 - 2026.

### Sagsfremstilling

Undersøgelser viser, at flertallet af børn og unge i [adresse] har en høj trivsel. Dog viser tallene også, at den gruppe af børn og unge der oplever mistrivsel er voksende gennem de seneste 10 år

Med Plan for Trivsel og Mental Sundhed ønsker Tønder Kommune at fremme det gode børne- og ungeliv, herunder:

* at understøtte, at alle børn og unge dannes og støttes til aktivt at kunne indgå i sociale relationer, fællesskaber og dagligdagens gøremål i hverdags- og samfundslivet generelt.
* at understøtte, at børn og unge i udsatte positioner, samt børn og unge i begyndende mistrivsel og med nedsat mental sundhed, får hjælp og støtte til aktivt at kunne indgå i samfundslivet, i sociale relationer, fællesskaber og dagligdagens gøremål i hverdags- og samfundslivet generelt, på lige fod med andre.
* at børn- og ungeområdet er rustet til at kunne udvikle sig og løse de fremtidige udfordringer, området står overfor.
* at danne en overordnet ramme på tværs af politiske udvalg og fagområder, der understøtter indsatserne til børn- og unge i udsatte positioner samt med mistrivsel og nedsat mental sundhed.

Plan for Trivsel og Mental sundhed indeholder 7 indsatsområder, som sætter retningen for udviklingen af børn- og ungeområdet de næste 4 år.

De 7 indsatsområder er:

* Forebyggelse
* Sammenhæng
* Tilknytning til fællesskaber
* Involvering af forældre og netværk
* Skole og uddannelse som beskyttende faktor
* Digital dannelse
* Overblik og udvikling af eksisterende tilbud (bilag vedlagt)

Plan for Trivsel og Mental Sundhed til Børn og Unge i Tønder Kommune 2023 - 2026 er udarbejdet af en politisk styregruppe med repræsentanter fra Socialudvalget, Børn- og Skoleudvalget, Sundhedsudvalget, Arbejdsmarkedsudvalget, Kultur- og Fritidsudvalget og Handicaprådet.

Der er i tilblivelsesprocessen afholdt en række interessentmøder med forskere, samarbejdspartnere, NGO'er og frivillige foreninger, forældre til børn og unge med nedsat trivsel og mental sundhed, samt de unge selv.

Plan for Trivsel og Mental Sundhed til Børn og Unge understøtter de borgerrettede visioner og målsætninger i Tønder Kommunes Visions- og Strategiplan 2022 - 2025.

Plan for Trivsel og Mental Sundhed til Børn og Unge bliver forankret på tværs af dertilhørende fagudvalgs- og forvaltningsområder, hvor der vil skulle påbegyndes udarbejdelse af mere konkrete handleplaner. Fagudvalgene vil en gang årligt give en status til Socialudvalget.

Høringssvar

Beslutning fra Handicaprådet, 24. oktober 2023, pkt. 5:

Handicaprådet ser med stor glæde, at der arbejdes med "Trivsel og Mental Sundhed" i Tønder kommune. Handicaprådet ser gerne, at handleplanskatalog for Strategi for Trivsel og Mental Sundhed flettes sammen med de initiativer der allerede er igangsat via handleplanskataloget for handicappolitikken. Handicaprådet synes, at der i baggrundsmaterialet er mange tilbud, og det kan virke bekymrende om fagpersonalet får valgt det rigtige tilbud til det enkelte barn. Nete Berg, Ruben Pedersen, Oskar Nissen og George Jacobsen deltog ikke i behandlingen af punktet. Josefine Jepsen deltog som stedfortræder

Beslutning fra Sundhedsudvalget, 6. november 2023, pkt. 3:

Udvalget bakker op om planen. Udvalget ønsker at der i forhold til den kommende handleplan kommer fokus på forebyggelse for den brede målgruppe og at tilbuddene har en effekt. Anne Østergaard deltog ikke i mødet.

Beslutning fra Børn- og Skoleudvalget, 7. november 2023, pkt. 8:

Børn- og Skoleudvalget bakker op om planen. Udvalget ser det som et vigtigt arbejde også i forhold til tidlig indsats, så der tages hånd om den mentale trivsel, inden der opstår mistrivsel. Ved den årlige status til Socialudvalget vil Børn- og Skoleudvalget involvere bestyrelserne for skoler og dagtilbud. Udvalget ønsker en fælles skabelon til afrapporteringen.

Beslutning fra Kultur- og Fritidsudvalget, 7. november 2023, pkt. 3:

Udvalget bakker op om planen. Udvalget vil gerne samarbejde om kommende indsatser i forhold til fælleskaber for børn og unge, idet området allerede indgår i arbejdet, med eksempelvis Idræt for Livet

Beslutning fra Arbejdsmarkedsudvalget, 8. november 2023, pkt. 5:

Arbejdsmarkedsudvalget ser positivt på oplæg til Plan for Trivsel og Mental Sundhed til Børn og Unge i Tønder Kommune 2023 - 2026. Mental Sundhed er vigtigt tema – og planen spiller godt sammen med Tønder Kommunes Psykiatriplan. Det er vigtig, at vi har fokus på den helhedsorienterede tilgang for de unge på vej mod beskæftigelse og uddannelse. I udvalget ser vi gode perspektiver i et tættere samarbejde mellem Beskæftigelsesområdet, Socialpsykiatrien og Lokalpsykiatrien. Vi kan på den måde hjælpe den større andel af unge på offentlig forsørgelse med psykiske lidelser godt videre i beskæftigelse og uddannelse

Vurdering

Ud fra høringssvarene foreslår forvaltningen at Plan for Trivsel og Mental Sundhed til Børn og Unge håndteres når implementering af planen igangsættes.

### Økonomi

Der er i budget 2024 afsat 1,5 mio. kr. til Mental Trivsel i perioden 2024 - 2027.

### Direktøren for Børn, Unge og Social indstiller,

|  |  |
| --- | --- |
| at | høringssvarene håndteres når implementering af Plan for Trivsel og Mental Sundhed til Børn og Unge igangsættes, og at Plan for Trivsel og Mental Sundhed til Børn og Unge i Tønder Kommune godkendes, og at indstillingen videresendes til Kommunalbestyrelsen. |

Beslutning fra Socialudvalget, 5. december 2023, pkt. 4:
Indstillingen anbefales.

### Beslutning

Indstillingen godkendt.

Ragner Berg, Nete Berg og Brian Frandsen deltog ikke i mødet.